## La Generalitat commemora el Dia Internacional de les Persones d’Edat amb un acte en l’IVAM dedicat al voluntariat dels majors

*** La jornada comptarà amb una fira d’entitats de voluntariat, la presentació de la nova llei del voluntariat i la seua relació amb els majors, una taula redona i testimoniatges de voluntaris majors
* La Generalitat enfoca les persones majors com a agents actius de canvi social, superant estereotips edatistes i realçant la seua participació activa en la societat**

La Vicepresidència Primera i Conselleria de Servicis Socials, Igualtat i Vivenda commemora el dilluns 6 d’octubre el Dia Internacional de les Persones d’Edat, que se celebra mundialment el dia 1 d’octubre i que el dilluns 29 de setembre es va suspendre per qüestions meteorològiques.

La jornada, que tindrà lloc en l’Institut Valencià d’Art Modern (IVAM) i en la qual s’espera una afluència de 200 assistents, expressarà el seu reconeixement a les persones majors com a protagonistes del seu propi desenrotllament i agents de cohesió social.

D’esta manera, la Generalitat enfoca les persones majors com a agents actius de canvi social, superant estereotips edatistes i realçant la seua participació activa en la societat.

L’acte girarà al voltant del voluntariat de les persones majors, una de les expressions més significatives d’un estil de vida actiu i saludable, que permet mantindre vincles socials, compartir coneixements aportant les seues experiències i valors i contribuir de manera activa a la comunitat.

En concret, la jornada comptarà amb una fira d’entitats de voluntariat de persones majors, amb associacions que mostraran iniciatives de participació comunitària amb persones majors.

També es presentaran les novetats de la Llei 4/2025 de voluntariat i la seua aplicació al col·lectiu de persones majors; i es desenrotllarà una taula redona amb representants de diferents àmbits per a abordar el paper de les persones majors en el voluntariat, els seus beneficis i les seues aportacions.

A més, es presentaran iniciatives de persones majors voluntàries, amb testimoniatges i experiències inspiradores al voltant d’esta pràctica.

Fecha: 05/10/2025